11 Morago ga nako, batho ba le bantsi ba ne ba sa tlhole ba bua Segerika kgotsa Selatine, mme dikereke di ne di gana gore Lefoko la Modimo le ranolelwe mo dipuong tse batho ba neng ba di bua. Ka jalo, ke baruti fela le batho ba ba rutegileng ba ba neng ba kgona go ipalela Baebele, mme gone, baruti bangwe ba ne ba sa kgone go bala le go kwala sentle. Ope fela yo o neng a ganetsa dithuto tsa dikereke o ne a otlhaiwa botlhoko. Fa go ne go kgonega, batlhanka ba ba ikanyegang ba Modimo ba ba tloditsweng ba ne ba kopana mo sephiring ka ditlhotswana. Fela jaaka kwa botshwarwa kwa Babelona, batlodiwa e leng “boperesiti jwa segosi,” ba ne ba sa kgone go direla ka tsela e e rulaganeng sentle. Babelona yo Mogolo o ne a tshwere batho jaaka e kete o ba ngangatletse ka tang!